
Алабуга муниципаль районы һәм Алабуга – Татарстанның иң мөһим сәнәгать һәм мәгариф үзәкләреннән берсе һәм уңышлы үсеш перспективасына ия. Бүген Татарстан Республикасы Президенты Рөстәм Миңнеханов бу фикерне район активы белән очрашуда әйтте.

Алабуга районының социаль-икътисадый үсеше турындагы нотык белән район башлыгы Геннадий Емельянов чыгыш ясады. Районның җыелма территориаль продукты 6,6%ка арткан һәм 28 млрд. сум тәшкил итә. 2014 елның 6 ае йомгаклары буенча җан башына карата турыдан-туры инвестицияләр буенча республикада беренче урында тора, күрсәткече – 202 мең сум.

«Алабуга» МИЗда бүген 4,5 меңләп хезмәткәр эшли, шуларның 46%ы - Алабуга кешеләре. «Бүген төп бурыч – резидент предприятиеләрне квалификацияле кадрлар белән тәэмин итү», - дип белдерде Г.Емельянов.

Районда 2014 елда 23 республика һәм 3 федераль социаль-икътисадый программа гамәлгә ашырыла. Соңгы өч ел эчендә 114 йорт ремонтланган, 200 мең квадрат метр торак төзелгән һәм файдалануга тапшырылган. Быел кимендә 65 мең квадрат метр торак төзеләчәк.

Соңгы ел эчендә 52 социаль объект төзелгән һәм ремонт ясалган, тагын 11 объект төзелеш һәм ремонт хәлендә.

Авыл хуҗалыгында 2014 елда 8250 гектар файдаланылмый яткан авыл хуҗалыгы җирләре әйләнешкә кертелде. Алабуга районы республикада сөт җитештерү буенча тотрыклы рәвештә 7 нче урынны алып тора.

«Алабуганың елдан-ел җәлеп итүчәнлеге арта бара», - диде Р.Миңнеханов.

Ул искә төшергәнчә, «Алабуга» МИЗ бүгенгә Россиядә иң уңышлы махсус икътисадый зона булып тора.

«Яңа резидентлар барлыкка килү – бик яхшы, әмма безгә тормыш өчен тиешле инфраструктура да кирәк, - диде Рөстәм Миңнеханов. – Без бүген халыкара мәктәп ачтык, һәм ул шулай ук Алабуганың җәлеп итүчәнлеген арттырачак».

Рөстәм Миңнеханов сүзләренчә, ресурс үзәге бүген бик уңай фикерләр калдырды. «Бу бик җитди звено, без монда заманча җайланмаларда эшләрлек кешеләр әзерләячәкбез», - дип ассызыклады Татарстан Президенты.

Аның сүзләренчә, Татарстанда быел барлыгы 5 шундый ресурс үзәге ачылачак.

«Безнең республиканың үсеш ноктасы – Кама сәнәгать кластеры. Һәм Алабуга анда махсус урын алып тора», - дип белдерде Рөстәм Миңнеханов, район икътисады перспективалары турында сөйләгәндә.

Моннан тыш, аның сүзләренчә, Алабуга – шул ук вакытта республика масштабындагы мәгариф үзәге.

Очрашу азагында Татарстан Республикасы Президенты Алабуга районы кешеләрен республика файдасына бергәләп эшләргә өндәде.
Рөстәм Миңнеханов: «Күп кенә гамәлгә ашырыла торган проектлар Алабуганың җитди перспективасын дәлилли»